钦定古今图书集成/历象汇编/庶征典/第174卷 > 《田家五行》 > 后汉
## 钦定古今图书集成/历象汇编/庶征典/第174卷 > 《田家五行》 > 后汉

### 灵帝熹平 年狗冠带入司徒府内

按：《后汉书灵帝本纪》，不载。　按《五行志》：熹平中，省内
狗冠带绶，以为笑乐。有一狗突出，走入司徒府内。有
见之者，莫不惊怪。京房《易传》曰：“君不正，臣欲篡，厥妖
狗冠出。”后灵帝宠用，便嬖子弟，永乐宾客，鸿都群小，
传相汲引，公卿牧守，比肩是也。又遣御史于西邸卖
官，关内侯顾五百万者，赐与金紫，诣阙上书，占令长。
随县好丑，丰约有贾，强者贪如豹虎，弱者略不类物，
实狗而冠者也。司徒，“古之丞相，壹统国政。天戒若曰，
宰相多非其人，尸禄素餐，莫能据正持重，阿意曲从。
今在位者皆如狗也，故狗入其门。”